በኢንዱስትሪ ፓርኮች የሠራተኞች ፍልሰት አሳሳቢ መሆኑ ተጠቆመ
በሦስት ወር ብቻ 11 ሺሕ ሠራተኞች ለቀዋልበሲሳይ ሳህሉበመላ አገሪቱ ተገንብተው በሥራ ላይ ባሉ የኢንዱስትሪ ፓርኮች ውስጥ የሚሠሩ ሠራተኞች ፍልሰት ከጊዜ ወደ ጊዜ እየጨመረ መምጣቱ እንዳሳሰበው፣ የኢትዮጵያ ኢንቨስትመንት ኮሚሽን አስታወቀ፡፡ኮሚሽኑ በመንግሥትና በባለሀብቶች ተገንብተው ሥራ ላይ ባሉ የኢንዱስትሪ ፓርኮች በተያዘው ዓመት ከ136 ሺሕ በላይ ኢትዮጵያውያንን ወደ ሥራ ለማስገባት ዕቅድ የያዘ ቢሆንም፣ በመጀመርያው ሩብ ዓመት ብቻ ከ11 ሺሕ በላይ ሠራተኞች ሥራቸውን መልቀቃቸውን ገልጿል፡፡ በአሁኑ ጊዜ በሁሉም የኢንዱስትሪ ፓርኮች ከ68,400 በላይ ሠራተኞች በሥራ ላይ እንደሚገኙ ተጠቁሟል፡፡ የኢንቨስትመንት ኮሚሽነሯ ለሊሴ ነሜ የተቋሙን የሦስት ወራት ሪፖርት ለሕዝብ ተወካዮች ምክር ቤት የንግድና ኢንዱስትሪ ቋሚ ኮሚቴ ሲያቀርቡ፣ የሠራተኞች ፍልሰት በዋነኛነት ከቤት አቅርቦት አለመኖር፣ ከደመወዝና ጥቅማ ጥቅሞች ማነስና ከኮሮና ወረርሽኝ ጋር ተያይዞ እንደሆነ አመልክተዋል፡፡ በርከት ያሉ ሠራተኞች እስከ 100 ኪሎ ሜትር ርቀት ድረስ ተጉዘው ለሥራ የሚመጡ ቢሆንም፣ በኢንዱስትሪ ፓርኮች አካባቢ በተፈጠረ የኑሮ ውድነት ምክንያት በኢንዱስትሪዎቹ አካባቢ ለመኖር እንደሚከብዳቸው ኮሚሽነሯ አስታውቀዋል፡፡ በኢንዱስትሪ ፓርኮች ውስጥ የመኖሪያ ቤቶች ቢገነቡ ችግሩን እስከ 80 በመቶ ሊያቀለው እንደሚችል ገልጸዋል፡፡በአሁኑ ወቅት በቦሌ ለሚ፣ በድሬዳዋና በአዳማ ኢንዱስትሪ ፓርኮች የመኖሪያ ቤቶች ተገንብተው በርካታ ሠራተኞችን መያዝ የተቻለ መሆኑን፣ በድሬዳዋ ኢንዱስትሪ ፓርክ ደግሞ ለሠራተኞች ተብለው በተገነቡት ቤቶች የመኖር ፍላጎት ዝቅተኛ መሆኑን አክለው ገልጸዋል፡፡በኮሮና ወረርሽኝ ምክንያት የአብዛኛዎቹን ኢንዱስትሪ ፓርኮች አፈጻጸም ከሚጠበቀው በታች መሆኑን የጠቆሙት ኮሚሽነሯ፣ በሦስት ወራት ውስጥ 48 ሚሊዮን ዶላር ብቻ የሚያወጡ ምርቶች ወደ ውጭ መላካቸውን ጠቁመዋል፡፡መንግሥት በዓመቱ መጨረሻ አምስት ቢሊዮን ዶላር የሚገመት የውጭ ቀጥተኛ ኢንቨስትመንት ለመሳብ ያቀደ ቢሆንም፣ በመጀመርያው ሩብ ዓመት ግማሽ ቢሊዮን ዶላር ብቻ መገኘቱን ኮሚሽነሯ አስረድተዋል፡፡ የአገሪቱን የኢንቨስትመንት አማራጮች በተለያዩ አገሮች በማስተዋወቅ የኢንቨስትመንት ፍሰቱን ለመጨመር፣ በቅርቡ የኢትዮጵያን የቢዝነስ አማራጮች በዩሮ ኒውስና በተለያዩ ግዙፍ ዓለም አቀፍ ሚዲያዎች የማስተዋወቅ ሥራ እየተከናወነ እንደሆነ አመላክተዋል፡፡በበጀት ዓመቱ ማጠቃለያ ወደ 340 ሚሊዮን ዶላር የሚያመጡ ምርቶች ወደ ውጭ ለመላክ የታቀደ ቢሆንም ከባለፈው ዓመት ጋር ተያይዞ ተከስተው የነበሩ የፀጥታ ችግሮች፣ የኮሮና ወረርሽኝና የማክሮ ኢኮኖሚው አለመረጋጋት ከመሠረተ ልማት አለመሟላት ጋር ተያይዞ የምርት መቀዛቀዝና የኤክስፖርት መጠን መቀነስ እየተስተዋለ መሆኑን ለሊሴ በማብራሪያቸው አስረድተዋል፡፡ 